AlexejDobrolubov/national_council_slovak_2010 huggingface dataset:
3. schôdza NR SR - 5. deň - utorok - B. popoludní
Dátum: 2010-08-10
Poslanec: Osuský, Peter (MOST-HÍD)
Druh vystúpenia: Vystúpenie s faktickou poznámkou

82. Ďakujem. Pána poslanec Paška urobil taký exkurz do histórie a povedal, že pred týmito voľbami súčasná koalícia vytvorila národný front v očierňovaní a šírení fóbie o stavu(? stave) Slovenska. Musím povedať, že ak pána poslanca neklame historická pamäť, tak, naopak, Národný front bol vždy spolkom, ktorý hovoril o svetlých dneškoch a ešte svetlejších zajtrajškoch. Kto bol teda pred týmito voľbami, bilancujúc svoje štvorročné pôsobenie, tým, ktorý hovoril o svetlých dneškoch a ešte svetlejších zajtrajškoch, je zrejmé. K tomu je ovšem problém prázdna kasa, fond predsedu vlády a mnohé iné veci. Mal by to pán poslanec Paška vedieť, keďže vedúcou silou toho Národného frontu, ktorým nás nazval, bola rodná strana a tá ako zurčiaci pramienok stála na základe strany, pri prameni strany, ktorej členom je dnes. Pokiaľ ide o to, že nás tituluje zlepencom, nuž dobre. Ja som členom širšej koalície a spája ma s mnohými stranami v tej koalícii viac či menej spoločných hodnôt. Koalícia, ktorú viedol on v parlamente, mala jedinú maltu, tú maltu vynašli pred tisícročiami Feníčania. A úplne nakoniec na tému módnych praktík pána predsedu parlamentu. Pán predseda parlamentu je tu v obleku a v kravate. Je v parlamente tak, ako sa patrí. Keď hovoríme o zavádzaní nových konvencií, napr. bielej smútočnej ázijskej farby, spomínam si na situáciu v Európskom parlamente, keď si tamojší poslanci spolu s celým svetom uctili pamiatku veľkého občana Európy Karola Wojtylu. Bola tam jedna poslankyňa, ktorá ako smútočnú konvenciu použila tričko s Marilyn Monroe. Z akej bola strany? (Potlesk.)
3. schôdza NR SR - 5. deň - utorok - A. dopoludnia
Dátum: 2010-08-10
Poslanec: Osuský, Peter (MOST-HÍD)
Druh vystúpenia: Vystúpenie s faktickou poznámkou

70. Ja len taká malá literárna pripoviedka. Pán poslanec Kaliňák, poeticky ste bilancovali prebiehajúcu parlamentnú rozpravu o programovom vyhlásení vlády, keď ste povedali, končiac svoj prejav tým, že "sa tu štyri dni štekalo". No, je to poetické výrazivo. A keď teda vezmem túto terminológiu, tak by som povedal asi toľko. Aj vy ste si zabrechali a za veľa to nestálo. (Smiech v sále a potlesk.)
3. schôdza NR SR - 5. deň - utorok - A. dopoludnia
Dátum: 2010-08-10
Poslanec: Osuský, Peter (MOST-HÍD)
Druh vystúpenia: Vystúpenie s faktickou poznámkou

34. Vážený pán poslanec, musím povedať, že tak ako sa posledné roky dostáva do terminológie slovo "new speak", tak to, čo ste vy predviedli, bola neuveriteľná časostrojová, taká, by som povedal, zmena "old" do "old speaku". Človek má pocit, že je v časostroji H. G. Wellsa a že sme v dvadsiatom deviatom roku, keď gottwaldovské vedenie bojuje o moc s Jílkom a Bolenom. Jediné, čo chýbalo, bolo hádam to, že ste nám mohli povedať, že sa kamsi chodíte učiť, ako nám zakrútite krkom. Pravda je, že svetlo z východu trošku pohasína a Kominterna sa otriasala v základoch, ale napriek tomu je pozoruhodné z úst mladého Topola počuť takýto krásny žánrový návrat do minulosti. A úplne nakoniec jedna poznámka. Ešte aj tých prašivých 1 000 euro minimálnej mzdy v tom Luxembursku, ktoré ste uviedli, vypláca pracujúcemu odporný fabrikant. (Smiech v sále a potlesk.)
3. schôdza NR SR - 2. deň - streda - B. popoludní
Dátum: 2010-08-04
Poslanec: Osuský, Peter (MOST-HÍD)
Druh vystúpenia: Vystúpenie s faktickou poznámkou

Rád by som podporil a nedá mi nepodporiť pána ministra v jeho oprávnenej a pre prospech veci dobrej snahe o zavedenie angličtiny ako povinného výučbového predmetu. Domnievam sa, že združenie rodičov a priateľov školy alebo iná podobná inštitúcia nemá a nemôže hlasovať o tom, či sa má učiť fyzika alebo chémia. A dokonca ani obyvatelia a rodičia z Hornej Dolnej nemajú hlasovať, či deti majú nadobudnúť počítačovú gramotnosť. Jednoducho zodpovední za rezort iste majú vedieť, že počítačová gramotnosť a angličtina je dnes nevyhnutnosťou a nemôže byť ponechaná voľbe tých, ktorí o tom veľmi pravdepodobne vedia menej. Jan Amos Komenský, ktorého meno nesie moja univerzita, vedel, že ak chce, aby jeho dielo bolo vnímané a čítané, musí ho napísať po latinsky, pretože kralická čeština nebola v Európe medzi vedeckými kruhmi tým svetovým jazykom a lingua franca, preto vznikli Opera didactica omnia a Janua linguarum aperta v latine. A keď som mal pred rokmi možnosť navštíviť laboratóriá firmy Ciba-Geigy, kde šéfom oddelenia výskumu bol veľký slovenský vedec prof. Belluš, čestný doktor Univerzity Komenského, tak v tom kolektíve bolo 7 vedcov, v tom laboratóriu, z ktorých bol jeden Ind, jeden z Číny, jeden z Francúzska a traja Nemci a jeden Švajčiar. A títo všetci mali spoločný jazyk, anglický. Tak to proste je. A môžeme mať, samozrejme, osobnú preferenciu. Ja napr. milujem ruštinu ako jeden z mála ľudí mojej generácie, ale jednoducho je mi jasné, že ak chcem mať deti pripravené do života, tak angličtinu a počítač treba ovládať.
3. schôdza NR SR - 2. deň - streda - B. popoludní
Dátum: 2010-08-04
Poslanec: Osuský, Peter (MOST-HÍD)
Druh vystúpenia: Vystúpenie s faktickou poznámkou

Ďakujem pekne. Vážený pán poslanec, my sme o časti vašich námietok diskutovali včera na schôdzi výboru pre vzdelanie, vedu, mládež a šport. A keďže ste ich zväčša zopakovali aspoň v kapitole o školstve, budem stručne reagovať na tie, na ktoré som včera nereagoval. Dožadujete sa v programovom vyhlásení vlády osobností a histórie. Nemyslím si, že by táto vláda mala úmysel zrušiť dejiny Slovenska ako oblasť výučby alebo slovenskú literatúru, alebo čokoľvek ďalšie. Som presvedčený, že deti i bez toho, aby to bolo vo vyhlásení vlády, budú vedieť, kto je Matej Bel, kto je Jozef Miloslav Hurban, kto je Milan Rastislav Štefánik či Milan Hodža. Takže sa o to netreba obávať. Samozrejme, nebudú možno počúvať bludy o histórii, nebudú, verme tomu, používať pseudovýchovné pedagogické materiály rádoby odborníka, ktorým je Drahoslav Machala, a budú sa učiť skutočnú históriu o skutočných osobnostiach tejto krajiny. Dožadujete sa napr. odpovede, prečo tam nie je zmienka o humanite. No ak je v texte zmienená výchova k zodpovednosti, ohľaduplnosti, kritickému mysleniu a rešpektu, tak neviem, či toto nie sú prvky humanitného prístupu k ľuďom, k svetu a k formovaniu osobnosti. A je zvlášť pikantné, že sa dožadujete toho, že tam nie je slovo tolerancia. Ku vašej cti treba povedať, že ste nepredniesli nenávistný prejav, ako ho predniesla podpredsedníčka vašej strany, ale nepochybne z úst predstaviteľa SNS dožadovať sa vyhlásenia o tolerancii má čaro nechceného. (Potlesk.)
3. schôdza NR SR - 2. deň - streda - B. popoludní
Dátum: 2010-08-04
Poslanec: Osuský, Peter (MOST-HÍD)
Druh vystúpenia: Vystúpenie s faktickou poznámkou

Vypočuli sme si silne improvizovaný, ale veľmi podnetný výstup, ktorý obsahoval mnohé pedagogické a iné okienka, a človeku sa nepochybne dve minúty môžu máliť. Hneď na úvod medzi nami učiteľmi. Poučovali ste pani premiérku, pani poslankyňa, o tom, že používa pojmy typu táto krajina. Samozrejme, je absolútne prijateľné používať pojmy táto krajina alebo naša vlasť rovnako ako Slovenská republika. Z okienka historického však dodávam, že pojem slovenský štát je vymedzený pre niekoľko mesiacov historickej existencie krajiny v roku 1939 v čase, keď to nebolo veľmi šťastné obdobie tejto krajiny. Takže slovenský štát je podstatne otáznejší pojem ako táto krajina alebo naša vlasť. Pokiaľ ide o to, či je táto koalícia, ktorá predkladá toto programové vyhlásenie, koalíciou národného frontu a zjednotenia rôznorodých, musím povedať, že to, ako rôznorodá bola koalícia predchádzajúca, a dnes to už zaznelo, sa prejavilo v tom, že európski socialisti vyhodili zo svojich radov stranu Smer – sociálnu demokraciu z príčin, o ktorých by sa dalo dlho hovoriť, ale, stručne povedané, bola to spoluúčasť vás v tej koalícii. Pokiaľ ide o ďalšiu vec, s nepokrytou závisťou ste sa obrátili na poslanca Matoviča. Nuž áno, vy už ste 15 rokov v politike, ale nezáviďte mu. Pokiaľ ide o to, že ste nezabudli prekádrovať Občiansku konzervatívnu stranu, no, mal by som byť dotknutý, lebo ste ma zabudli menovite spomenúť. A tak nabudúce, prosím, doplňte moje meno pri kádrovaní... (Prerušenie vystúpenia časomerom.)
3. schôdza NR SR - 2. deň - streda - A. dopoludnia
Dátum: 2010-08-04
Poslanec: Osuský, Peter (MOST-HÍD)
Druh vystúpenia: Vystúpenie s faktickou poznámkou

Ďakujem pekne, pán podpredseda. Je zvláštne, že k neočierňovaniu vyzýva ten, ktorý na ceste k moci tvrdil, že Slovensko nie je právny štát, a keď tú moc prevzal, tak ako spásonosné riešenie nasadil do svojho tímu Štefana Harabina. Je zvláštne, že k neočierňovaniu vyzýva ten, ktorý ozdobil Slovensko na ceste do Európskej únie holými zadkami na billboardoch, čím nepochybne chcel zvýšiť sebavedomie občanov tejto krajiny. (Smiech v sále a potlesk.) Vyslovili ste otázku o ďalšej platforme vládnej koalície. Je to dojemná starostlivosť, pretože za tou ďalšou platformou celkom logicky môžem chápať Občiansku konzervatívnu stranu. Pokiaľ ide o odpor k alternatíve vládnutia, ktorú predstavovala vaša vláda, vláda premiéra Fica, bola a je Občianska konzervatívna strana múrom hradným. Občianska konzervatívna strana na tento odpor nepotrebuje ani zmluvu. Naša účasť na kandidátke strany Most – Híd nebola výsledkom iniciatívy jej predsedu, ktorou by predseda tejto strany vlastnou hlavou obstaral 30 mil. aj 40 mil. Nás nikto za žiadnu časť tela nedrží. (Potlesk.)
28. schôdza NR SR - 5.deň - B. popoludní
Dátum: 2012-02-07
Poslanec: Pfundtner, Edita (MOST-HÍD)
Druh vystúpenia: Vystúpenie s faktickou poznámkou

187. Ďakujem za slovo. Ja sa chcem obrátiť na pána predkladateľa, pána poslanca Madeja. Pán kolega, ozaj si myslíte, že stav v našej spoločnosti si priamo a neodkladne pýta tento ústavný zákon? Bola by som rada, keby ste mi vysvetlili, ako sa teraz tieto práva priznávali. Mali tu žijúce menšiny kolektívne práva? Asi poznáte odpoveď. Potom nerozumiem potrebe tejto úpravy. Viete mi povedať aspoň jeden prípad, kedy naši občania maďarskej národnosti pri výkone svojich menšinových práv ohrozili ústavné fungovanie našej krajiny? Ohrozili zvrchovanosť a územnú celistvosť Slovenska? Ja taký prípad, pán kolega, nepoznám. Slovenská spoločnosť v súčasnej dobe zápasí s neporovnateľne vážnejšími problémami. Ľudia na námestiach demonštrujú svoje postoje a hlavne v takých časoch je mimoriadne dôležitá úloha nás politikov zabezpečiť všetky podmienky na to, aby sa situácia upokojila a aby ľudia mohli žiť v pokoji, v bezpečí a s istotami, na ktoré sú zvyknutí. Pán kolega, neberte ľuďom istoty, zaslúžia si ich. Veľkosť človeka... (Ruch v sále.) Nevykrikujte, prosím vás, ja som tiež nevykrikovala do vášho vystúpenia! (Prerušenie vystúpenia predsedajúcim.) Hort, Milan, podpredseda NR SR 188. Pán poslanec, no veď! Ešte navyše dáma hovorí, tak poprosím o pokoj. Pfundtner, Edita, poslankyňa NR SR 189. Veľkosť človeka a politika je v tom, že vie dávať. Aj tým niekedy, že nemení veci, ktoré meniť netreba. Tvrdíte, že vami navrhovaná zmena nie je namierená voči príslušníkom národnostných menšín. Ako to? Veď sa to nebude vzťahovať na Viktora Orbána a členov jeho kabinetu. Ani neovplyvní maďarskú ústavu, bude sa to vzťahovať na nás. Pán poslanec, odpustite mi, ale o vašom dobrom úmysle pri tvorbe tohto návrhu voči maďarskej menšine si dovoľujem vážne... (Preušenie vystúpenia časomerom.)
24. schôdza NR SR - 5.deň - A. dopoludnia
Dátum: 2011-10-20
Poslanec: Pfundtner, Edita (MOST-HÍD)
Druh vystúpenia: Vystúpenie s faktickou poznámkou

36. Ďakujem za slovo. Ja len by som odpovedala pánovi poslancovi Jarjabkovi. Súhlasím s vami, že sú určite väčšie problémy, ale z titulu precizovania a upresnenia, ja si to, ja si myslím, že toto je moja povinnosť aj ako poslanca Národnej rady, aj ako advokáta, aby sme naozaj v Národnej rade Slovenskej republiky prijímali presné a perfektné právne predpisy. Ďakujem.
24. schôdza NR SR - 5.deň - A. dopoludnia
Dátum: 2011-10-20
Poslanec: Pfundtner, Edita (MOST-HÍD)
Druh vystúpenia: Vystúpenie v rozprave

28. Vážený pán predsedajúci, ďakujem za slovo. Vážený pán minister, vážené panie poslankyne, vážení páni poslanci, predkladám veľmi krátky a jednoduchý pozmeňujúci návrh k 6. bodu vládneho návrhu zákona o RTVS a z uvedeného dôvodu by som chcela hneď požiadať pána spravodajcu, aby predmetný bod č. 6 vládneho návrhu zákona vyňal na osobitné hlasovanie. Bod č. 6 vládneho návrhu zákona sa týka § 15 ods. 3 písm. e), v ktorom sa generálnemu riaditeľovi RTVS ukladá ďalšia povinnosť, a to povinnosť každý rok predkladať Rade RTVS návrh podielu vysielacieho času vyhradeného programom v jazykoch národnostných menšín a etnických skupín, žijúcich na území Slovenskej republiky, na celkovom vysielacom čase jednotlivých televíznych programových služieb. Náš návrh nespochybňuje túto novú úlohu pre generálneho riaditeľa RTVS, iba ju upresňuje, a to v tom zmysle, aby návrh sa týkal podielu vysielacieho času v jazyku národnostných menšín tak televíznych programových služieb, ako aj rozhlasových programových služieb podľa § 5 ods. 1 písm. g) platného zákona o RTVS. Tu si dovoľujem poznamenať aj tú skutočnosť, že mnou predkladaný pozmeňujúci návrh bol prekonzultovaný aj s pánom ministrom kultúry, ktorý s návrhom súhlasí. Na základe uvedeného mi teraz dovoľte, aby som prečítala znenie pozmeňujúceho návrhu, ktorý je už rozdaný v poslaneckých laviciach ako pozmeňujúci návrh poslanca Národnej rady Slovenskej republiky Lászlóa Nagya. V čl. 1 bod 6 sa za slová "na celkovom vysielacom čase jednotlivých" vkladajú slová "rozhlasových programových služieb a" a za slová "televíznych programových služieb" sa vkladajú slová "podľa § 5 ods. 1 písmeno g)". Ako odôvodnenie uvádzam, že pravidlo ustanovené v § 5 ods. 1 písmeno g) zákona vo vzťahu k určovaniu vysielacieho času v jazykoch národnostných menšín musí byť rešpektované už pri príprave konceptu vysielania Rozhlasu a televízie Slovenska, predkladaného generálnym riaditeľom. Vnútorný odkaz ustanovuje konkrétnu povinnosť generálneho riaditeľa, vyplývajúcu z § 5 odsek 1 písmeno g) zákona. Ďakujem vám za pozornosť.
24. schôdza NR SR - 3.deň - B. popoludní
Dátum: 2011-10-18
Poslanec: Pfundtner, Edita (MOST-HÍD)
Druh vystúpenia: Vystúpenie

81. Ďakujem. Vážený pán predsedajúci, pani ministerka, kolegyne, kolegovia, ústavnoprávny výbor ma uznesením určil za spravodajkyňu aj k tomuto bodu k programu, a to k vládnemu návrhu zákona o uznávaní a výkone rozhodnutí, ktorými sa ukladá trestná sankcia spojená s odňatím slobody v Európskej únii a o zmene a doplnení zákona č. 221/2006 Z. z. o výkone väzby v znení neskorších predpisov, tlač 499. V zmysle rokovacieho poriadku podávam spravodajskú informáciu a oznamujem, že predmetný návrh bol poslancom doručený v zákonom ustanovenej pätnásťdňovej lehote pred schôdzou Národnej rady, na ktorej sa uskutočňuje jeho prvé čítanie. Návrh zákona bol vypracovaný na základe Plánu legislatívnych úloh vlády Slovenskej republiky na rok 2011... (Prerušenie vystúpenia predsedajúcim.) Hort Milan, podpredseda NR SR Pani kolegyňa, preruším vás, poprosím, kolegovia, keby sme rešpektovali, že prebieha rokovanie Národnej rady. Ďakujem pekne . Pfundtner, Edita, poslankyňa NR SR Ďakujem. Konštatujem, že uvedený návrh spĺňa po formálno-právnej stránke náležitosti uvedené v rokovacom poriadku, ako i náležitosti určené v legislatívnych pravidlách. Zo znenia vládneho návrhu zákona je zrejmý účel navrhovanej úpravy. Dôvodová správa uvádza, že návrh zákona je v súlade s ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie. Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov. Nemá finančný, ekonomický, environmentálny vplyv ani vplyv na zamestnanosť, podnikateľské prostredie a informatizáciu spoločnosti. Pripojená doložka zlučiteľnosti návrhu právneho predpisu s právom Európskej únie spĺňa náležitosti určené v čl. 3 legislatívnych pravidiel tvorby zákonov. Vyplýva z nej, že problematika návrhu je zá..., zákona je upravená v práve Európskej únie. Nie je obsiahnutá v judikatúre Súdneho dvora Európskej únie. Vychádzajúc z oprávnení, ktoré pre mňa ako spravodajkyňu vyplývajú, odporúčam, aby sa Národná rada Slovenskej republiky podľa § 73 ods. 3 písm. c) rokovacieho poriadku sa uzniesla na tom, že po rozprave odporučí uvedený vládny návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky navrhujem, aby vládny návrh zákona prerokovali nasledovné výbory Národnej rady Slovenskej republiky: ústavnoprávny výbor, výbor pre obranu a bezpečnosť a výbor pre ľudské práva a národnostné menšiny. Za gestorský výbor navrhujem Ústavnoprávny výbor Národnej rady Slovenskej republiky. Odporúčam, aby výbory predmetný vládny návrh zákona prerokovali v druhom čítaní do tridsiatich dní a gestorský výbor do tridsaťdva dní od prerokovania návrhu zákona v Národnej rade Slovenskej republiky v prvom čítaní. Pán predsedajúci, otvorte, prosím, rozpravu.
24. schôdza NR SR - 3.deň - B. popoludní
Dátum: 2011-10-18
Poslanec: Pfundtner, Edita (MOST-HÍD)
Druh vystúpenia: Vystúpenie

77. Ďakujem. Vážený pán predsedajúci, pani ministerka, vážené kolegyne, kolegovia, Ústavnoprávny výbor Národnej rady Slovenskej republiky ma uznesením určil za spravodajkyňu k vládnemu návrhu zákona o uznávaní a výkone rozhodnutí, ktorými sa ukladá trestná sankcia nespojená s odňatím slobody alebo probačné opatrenia na účely dohľadu v Európskej únii, tlač 498. Podľa § 73 ods. 1 zákona Národnej rady Slovenskej republiky o rokovacom poriadku podávam v prvom čítaní spravodajskú informáciu. Podávam, že predmetný návrh bol poslancom doručený v zákonom ustanovenej pätnásťdňovej lehote pred schôdzou Národnej rady, na ktorej sa uskutočňuje jeho prvé čítanie. Návrh zákona bol vypracovaný na základe plánu legislatívnych úloh vlády Slovenskej republiky na rok 2011. Konštatujem, že uvedený návrh spĺňa po formálno-právnej stránke náležitosti uvedené v § 67 a 68 zákona o rokovacom poriadku, ako i náležitosti určené v legislatívnych pravidlách. Zo znenia vládneho návrhu zákona je zrejmý účel navrhovanej úpravy. Dôvodová správa uvádza, že návrh zákona je v súlade s ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie. Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nemá finančný, ekonomický, environmentálny vplyv ani vplyv na zamestnanosť, podnikateľské prostredie a informatizáciu spoločnosti. Pripojená doložka zlučiteľnosti návrhu právneho predpisu s právom Európskej únie spĺňa náležitosti určené v čl. III legislatívnych pravidiel tvorby zákonov. Vyplýva z nej, že problematika návrhu zákona je upravená v práve Európskej únie. Nie je obsiahnutá v judikatúre súdneho dvora Európskej únie. Osobitná časť dôvodovej správy obsahuje odôvodnenie ustanovení navrhovaného zákona. Vychádzajúc z oprávnení, ktoré pre mňa ako spravodajkyňu vyplývajú, odporúčam, aby sa Národná rada Slovenskej republiky v zmysle rokovacieho poriadku uzniesla na tom, že po rozprave odporučí uvedený vládny návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky navrhujem, aby vládny návrh zákona prerokovali Ústavnoprávny výbor Národnej rady Slovenskej republiky a ďalej výbor pre obranu a bezpečnosť a výbor pre ľudské práva a národnostné menšiny. Za gestorský výbor navrhujem Ústavnoprávny výbor Národnej rady Slovenskej republiky a odporúčam, aby výbory predmetný vládny návrh zákona prerokovali v druhom čítaní do tridsiatich dní a gestorský výbor do tridsaťdva dní od prerokovania návrhu zákona v Národnej rade Slovenskej republiky v prvom čítaní. Ďakujem, pán predsedajúci, otvorte prosím rozpravu.
24. schôdza NR SR - 1.deň - B. popoludní (pokračovanie)
Dátum: 2011-10-11
Poslanec: Pfundtner, Edita (MOST-HÍD)
Druh vystúpenia: Vystúpenie s faktickou poznámkou

94. Ďakujem. Ja som rada, že pán podpredseda vlády nás opätovne upozornil na našu zodpovednosť. Vidím tu, žiaľ, nezodpovednú hru s dôveryhodnosťou Slovenska za príliš vysokú cenu. Predbiehame sa tu v strašení o následkoch podpory alebo nepodpory eurovalu. Predseda Národnej rady pán Sulík je vo väčšej výhode, silnému argumentu možnej straty peňazí v gréckych rukách alebo zahraničných bánk totiž rozumie aj ten, kto nevie čítať a písať. Ale uvedomme si, že aj prípadné odmietnutie eurovalu je aj o peniazoch a možno omnoho väčších, než o akých pán predseda parlamentu hovoril. Ja rozumiem argumentom kolegov, ktorí spochybňovali nedodržiavanie pravidiel a upozorňovali na ich flagrantné nerešpektovanie, ba priam ignorovanie. Pripúšťam, že Slovenská republika pri vstupe do eurozóny mala možno inde tú štartovaciu čiaru ako iné krajiny. Áno, nedisponovali sme takou dôverou ako iné krajiny, ktoré sa stali členmi eurozóny bez väčšej kontroly. Chceli sme však byť medzi týmito krajinami a so všetkým, čo k tomu patrí. Áno, aj za cenu určitých rizík. Dali sme na to slovo a toto slovo nás zaväzuje. A teraz máme toto naše úsilie len tak zahodiť? Od daného slova, podľa mňa, nás nemôže oslobodiť ani porušenie pravidiel zo strany jedného člena tejto eurozóny. Ak to urobíme, tak spochybňujeme aj naše členstvo v tejto zóne. Obávam sa, že napriek všetkej láske pána ministra zahraničných vecí k svojej práci, pána Dzurindu, po dnešnom rokovaní pán minister bude musieť veľmi veľa presčasovať na vylepšenie našej medzinárodnej pozície, znovuzískanie dôveryhodnosti a vážnosti nášho slova. Ďakujem.
12.schôdza NR SR - 6.deň - B.popoludní
Dátum: 2011-02-09
Poslanec: Paška, Pavol (SMER - SD)
Druh vystúpenia: Vystúpenie s faktickou poznámkou

Ďakujem pekne. Vážený pán minister, bezpochyby, ja už som to včera použil, tá udalosť, ktorá sa stala v Devínskej, bola strašná z pohľadu obetí a bezpochyby by bolo veľmi zlé, ak by minister, ktorý zodpovedá za rezort, nereagoval, ale mám pocit, že vy, ako keby ste chceli využiť tento prípad len z pohľadu svojho politického marketingu a vaša včerajšia reakcia na moju úplne normálnu ľudskú poznámku a žiadosť na to, aby dopravní policajti nenavodzovali svojím vyzbrojením pocit občianskej vojny, ste reagovali presne tak, ako reagujete na snahu tých, ktorí rozumejú strelným zbraniam. Jednoducho, vnášate do toho svoj osobný pohľad a emóciu, silové presvedčenie. Prosím vás pekne, tá vaša reakcia o tom zastrelení pytliaka, no to by som chcel vidieť, ako ten dopravák, ktorý riadi tú križovatku, by začal z toho sapíku strieľať krížom-krážom. Alebo ho pošlete na pytliaka do lesa potom z tej križovatky? A ja som netušil, že táto drobná poznámka, ktorá mala skutočne racionálny charakter pokúsiť sa usporiadať to všade tam, kde tá polícia to potrebuje, nech to je, ale tam, kde to nie je potrebné, nech to nie je, vyvolá obrovský záujem. Dnes mi ľudia volajú, píšu maily, že príde sa do reštaurácie najesť, prídu sa chlapci najesť so sapíkmi. Len prosím vás, preboha, nezakážte chodiť policajtom sa najesť. Ale tí ľudia sú zdesení. Prídu, oni sa len prídu najesť a vojdú tam so sapíkmi. Tak jednoducho, o nič vás nežiadam aj v tejto situácii, keď sa bavíte o strelných zbraniach, o používaní, len o primeranosti. Zabudnite na svoj politický marketing, na to, že chcete byť úspešný minister, čo je v poriadku, len skúste trošku diferencovať a nazerajte na túto problematiku. Lebo naozaj tu občianska vojna nie je a je to nešťastná záležitosť, ale riešme ju normálne, racionálne. (Hlasy v sále.)